               EUROPSKA KOMISIJA
            Bruxelles, 23.5.2017.
            COM(2017) 273 final
            2017/0110(NLE)
            Prijedlog
            ODLUKE VIJEĆA
            o stajalištu koje u ime Europske unije treba donijeti na Europskom odboru za izradu standarda unutarnje plovidbe (CESNI) i na plenarnoj sjednici Središnje komisije za plovidbu Rajnom (CCNR) o donošenju standarda za tehnička pravila za plovila unutarnje plovidbe i o izmjenama prijelaznih odredaba u vezi s tim plovilima

               OBRAZLOŽENJE

               1.KONTEKST PRIJEDLOGA

               Predmet ovog prijedloga je donošenje Odluke Vijeća o primjeni članka 218. stavka 9.   UFEU-a u pogledu stajališta Unije na sastanku Europskog odbora za izradu standarda unutarnje plovidbe (CESNI) 6. srpnja 2017. u odnosu na europski standard kojim se utvrđuju tehnička pravila za plovila unutarnje plovidbe i na plenarnoj sjednici Središnje komisije za plovidbu Rajnom (CCNR) od 31. svibnja 2017. o donošenju izmjena prijelaznih odredaba u vezi s tim plovilima.

               Odluka o utvrđivanju stajališta Unije potrebna je radi osiguravanja da se interesi EU-a na odgovarajući način uzmu u obzir u međunarodnim tijelima prilikom donošenja propisa koji se odnose na utvrđivanje tehničkih standarda za plovila unutarnje plovidbe. Ti su standardi uključeni u pravo EU-a, posebno u Direktivu (EU) 2016/1629 Europskog parlamenta i Vijeća od 14. rujna 2016. o utvrđivanju tehničkih pravila za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ, koja uključuje izravno upućivanje na te standarde.

               1.1.CCNR i CESNI

               CCNR je međunarodna organizacija s regulatornim ovlastima u području prijevoza unutarnjim plovnim putovima Rajne. Četiri države članice EU-a (Belgija, Francuska, Njemačka i Nizozemska) i Švicarska članice su CCNR-a.

               CCNR je 2015. odobrio uspostavu i funkcioniranje CESNI-ja. Zadaci tog odbora uključuju donošenje tehničkih standarda u različitim područjima, posebno u pogledu plovila, informacijske tehnologije i posade, ujednačeno tumačenje tih standarda i odgovarajućih postupaka te razmatranja o sigurnosti plovidbe, zaštiti okoliša i drugim područjima povezanima s plovidbom.

               CESNI je sastavljen od stručnjaka koji predstavljaju države članice CCNR-a i EU-a te čija su prava glasa ograničena na jedan glas za svaku državu.

               EU nije član CCNR-a ni CESNI-ja. Međutim, može sudjelovati u radu CESNI-ja, kao što to mogu i druge međunarodne organizacije čije se zadaće odnose na područja za koja je zadužen CESNI, ali bez prava glasa.

               CESNI donosi standarde jednoglasnom odlukom prisutnih članova CCNR-a i država članica EU-a. Ako nije moguće postići konsenzus o stavljanju na dnevni red donošenja standarda, CESNI donosi odluku dvotrećinskom većinom glasova članova koji su prisutni na sastanku. U drugom koraku CESNI donosi standarde jednoglasno na temelju glasova prisutnih članova CCNR-a i država članica EU-a. Nakon njihova donošenja standardima se dodjeljuje jedinstven referentni broj te ih se objavljuje.

               CCNR je stekao znatno iskustvo u utvrđivanju tehničkih pravila za plovila unutarnje plovidbe. CESNI je osnovan u okviru CCNR-a uz suradnju svih država članica EU-a, zbog čega raspolaže potrebnim stručnim znanjem i u zemljopisnom je smislu dostatno reprezentativan za sastavljanje standarda koji su zajednički cijeloj mreži unutarnjih plovnih putova u Europskoj uniji.

               1.2.Europski standard kojim se utvrđuju tehnička pravila za plovila unutarnje plovidbe

               Kako bi se osigurala dosljednost dvaju postojećih pravnih režima tehničkih pravila za plovila unutarnje plovidbe (CCNR-ovog i EU-ovog) nužno je osigurati jednake standarde. Pravo   EU-a i Uredba Središnje komisije za plovidbu Rajnom (CCNR) upućivat će na standarde koje je CESNI uključio u standard ES-TRIN 2017/01 od 7. listopada 2018. (rok za prenošenje Direktive EU 2016/1629 i datum primjene standarda ES-TRIN 2017/01).

               Pravo EU-a i regulatorni režim CCNR-a za plovila unutarnje plovidbe bit će u potpunosti usklađeni od 8. listopada 2018.

               PRIJELAZNE ODREDBE

               Kako bi se osigurala postupna prilagodba postojeće flote na nova tehnička pravila, u Pravilnik o inspekcijskim pregledima brodova koji plove Rajnom (RVIR) uključene su prijelazne odredbe. Prijelazno razdoblje može imati znatna odstupanja (u trajanju od nekoliko godina do više desetljeća).

               U skladu s takozvanim moratorijem od 12. lipnja 2014., CCNR je razdoblje od tri godine produljio do 30. studenoga 2017. za sljedećih osam prijelaznih odredaba:

               ·ugradnja i mjerenje odušnika i spojeva spremnika goriva

               ·najviša dopuštena razina buke za brodove u stanju mirovanja, najveća dopuštena razina zvučnog tlaka u strojarnici, zvučni tlak koji plovilo proizvodi na kormilarskom mjestu, buka i vibracije u stambenim prostorima

               ·primjena europske norme na čamce

               ·pločica proizvođača, sigurnosni uređaji, brodska dokumentacija za dizalice

               ·putovi za napuštanje na putničkim plovilima, a koji ne prolaze kroz kuhinju

               ·pravila za pogonski sustav putničkih plovila

               ·pravila za sustav upozoravanja zapovjednika i posade putničkih plovila

               ·pravila za električne instalacije.

               Namjera CCNR-a je iskoristiti to razdoblje od tri godine za pronalaženje trajnih rješenja kako bi subjekti imali dovoljno vremena za prilagodbu.

               Potrebno je napomenuti da važeće prijelazne odredbe na temelju RVIR-a prestaju važiti 30. studenoga 2017., jedanaest mjeseci prije 7. listopada 2018. (primjenjivost standarda      ES-TRIN u Direktivi 2016/1629 i u okviru CCNR-a).

               Te prijelazne odredbe uključene su i u standard ES-TRIN 2015/1 (na koji se upućuje u Direktivi (EU) 2016/1629). U novom standardu ES-TRIN (2017/1) predviđeno je integriranje odredaba koje prema potrebi obuhvaćaju sve prijelazne mjere obuhvaćene moratorijem. U standardu ES-TRIN 2017/1 za dvije prijelazne odredbe predviđena su trajna rješenja (ugradnja i mjerenje odušnika i spojeva spremnika goriva te proizvođačeve pločice, sigurnosni uređaji i brodska dokumentacija za dizalice), a za ostalih šest je predviđeno daljnje produljenje primjenjivosti prijelaznih odredaba (do ES-TRIN 2019.).

               Kako bi se premostio jaz između isteka moratorija i datuma početka primjene standarda     ES-TRIN 2017/1, potrebno je djelomično produljiti moratorij u RVIR-u barem do 6. listopada 2017. (datum od kojeg će početi primjena ES-TRIN 2017/1).

               Namjera CCNR-a je predložiti izmjenu RVIR-a zbog tih prijelaznih odredbi koje prestaju važiti 30. studenoga 2017.

               Na plenarnoj sjednici CCNR-a u svibnju 2017. od država članica CCNR-a, uključujući četiri države članice EU-a, zatraženo je produljenje tih prijelaznih odredaba.

               ES-TRIN

               Na sastanku od 28. rujna 2015. CESNI je dovršio prvu verziju standarda ES-TRIN (ES-TRIN 2015.). Standard je službeno donesen na plenarnoj sjednici CESNI-ja od 26. studenoga 2015.

               Odlukom Vijeća (EU) 2015/2176
                  1
                utvrđeno je stajalište koje treba donijeti u ime Unije u okviru CESNI-ja i na plenarnoj sjednici Središnje komisije za plovidbu Rajnom (CCNR) u vezi s donošenjem ES-TRIN 2015.

               Tim standardom utvrđuju se jedinstvena tehnička pravila potrebna kako bi se zajamčila sigurnost plovila unutarnje plovidbe. On uključuje odredbe u pogledu brodogradnje, opremanja plovila unutarnje plovidbe i opreme za ta plovila, posebne odredbe u pogledu određenih kategorija plovila kao što su putnički brodovi, potiskivani konvoji i kontejnerski brodovi, odredbe u pogledu identifikacije plovila, obrazaca svjedodžbi i upisnika, prijelazne odredbe te upute za primjenu tehničkog standarda.

               ES-TRIN se redovito ažurira imajući u vidu rad CESNI-jevih radnih skupina.

               Redovito ažuriranje ES-TRIN-a potrebno je radi:

               ·održavanja visokog stupnja sigurnosti unutarnje plovidbe

               ·praćenja tehničkog razvoja (primjerice kormilarnice, opreme za navigaciju).

               ·osiguravanja usklađenosti s pravnim okvirom EU-a (primjerice uredbe o izvancestovnim pokretnim strojevima).

               Stručnjaci CESNI-ja su tijekom 2016. pripremili standard ES-TRIN 2017/1.

               ES-TRIN 2017/1 obuhvaća razne izmjene, a posebno u pogledu sljedećih područja:

               ·podiznih kormilarnica

               ·ažuriranja upućivanja na razne međunarodne standarde

               ·emisija plinovitih i krutih onečišćujućih tvari iz motora

               ·električne opreme i instalacija

               ·protupožarnih sustava

               ·proizvođačevih pločica za dizalice

               ·ažuriranja odredaba o navigaciji i informacijskoj opremi

               ·ispravaka prijelaznih odredaba o homologiranoj opremi

               CESNI je na sastanku 23. ožujka 2017. jednoglasno uvrstio donošenje ažurirane verzije standarda ES-TRIN (ES-TRIN 2017/1) na dnevni red sastanka 6. srpnja 2017. Prije tog sastanka u srpnju očekuju se samo formalne i manje izmjene nacrta standarda ES-TRIN. Standard će se objaviti na posebnoj internetskoj stranici (cesni.eu).

               2.MJERODAVNO ZAKONODAVSTVO EU-a I NADLEŽNOST EU-a

               Direktivom 2006/87/EZ osigurava se da se svjedodžbe Unije za unutarnju plovidbu izdaju za plovila koja su u skladu s tehničkim pravilima za plovila unutarnje plovidbe utvrđenima u Prilogu II. toj Direktivi, za koja je utvrđena ekvivalentnost s tehničkim pravilima utvrđenima u primjeni Revidirane konvencije o plovidbi Rajnom.

               Svjedodžbe izdane na temelju članka 22. Revidirane konvencije o plovidbi Rajnom i svjedodžbe Unije za unutarnju plovidbu smatraju se ekvivalentnima u smislu tehničkih pravila za plovila, posebno s obzirom na to da se tehnička pravila u okviru prava EU-a uglavnom temelje na tehničkim pravilima iz Pravilnika o inspekcijskim pregledima brodova koji plove Rajnom.

               Osim toga, člankom 20. Direktive 2006/87/EZ određeno je da se svim izmjenama Priloga II. na temelju tehnološkog napretka ili razvoja u tom području koje proizlaze iz rada međunarodnih organizacija, posebno CCNR-a, mora osigurati da svjedodžbe izdane u skladu s primjenjivim regulatornim okvirima ostanu ekvivalentne kako bi se jamčila jednaka razina sigurnosti.

               Stoga sve promjene koje proizlaze iz izmjena tehničkih pravila u okviru CCNR-a, uključujući i njihove prijelazne mehanizme, mogu utjecati na Direktivu 2006/87/EZ.

               Nadalje, 16. rujna 2016. objavljena je Direktiva (EU) 2016/1629.

               Države članice kojima je Direktiva upućena moraju donijeti sve mjere potrebne za usklađivanje s tom Direktivom do 7. listopada 2018.

               Prilog II. Direktivi sadržava tehnička pravila koja se primjenjuju na plovila. Taj Prilog sadržava upućivanje na standard ES-TRIN 2015/1. Osim toga, u članku 31. stavku 1. Direktive navodi se da Komisija donosi delegirane akte (...) s ciljem prilagođavanja Priloga II. kako bi se bez nepotrebne odgode ažuriralo upućivanje na najnoviju verziju standarda        ES-TRIN i utvrdio datum njegove primjene.

               Kako je prethodno navedeno, CESNI, koji djeluje pod pokroviteljstvom CCNR-a i otvoren je za stručnjake iz svih država članica, odgovoran je za izradu tehničkih standarda u području unutarnje plovidbe na koje bi se Unija trebala pozivati.

               U uvodnoj izjavi (21) Direktive 2016/1629 pojašnjava se da je CESNI osnovan kako bi se olakšalo usklađivanje tehničkih standarda koji se primjenjuju u sektoru unutarnjih plovnih putova diljem Europe. U Direktivi se ističe da je radi osiguravanja visoke razine sigurnosti i učinkovitosti unutarnje plovidbe, održavanja ekvivalentnosti svjedodžbi za unutarnju plovidbu te uzimanja u obzir znanstvenog i tehničkog napretka i drugih kretanja u sektoru, nužno ažurirati upućivanje na europski standard kojim se utvrđuju tehnička pravila za plovila unutarnje plovidbe (standard ES-TRIN) koji se primjenjuje.

               3.REZULTATI SAVJETOVANJA SA ZAINTERESIRANIM STRANAMA

               Stručnjaci CESNI-ja temeljito su pripremili ažuriranje tehničkog standarda ES-TRIN. U tom je pogledu provedeno savjetovanje s brojnim stručnjacima iz javnog i privatnog sektora. Sljedeći tehnički sastanci na razini CESNI-ja održani su tijekom razvoja tog standarda:

               ·radni sastanci (23. – 24. 2. 2016.; 14. – 15. 6. 2016.; 30. – 31. 8. 2016.;                29. – 30. 11. 2016.; 21. – 22. 2. 2017.) i

               ·sjednica Odbora (23. 3. 2017.).

               Na tim sastancima stručnjaci su uspjeli postići dogovor u pogledu tehničkih pravila za plovila unutarnje plovidbe.

               4.POTREBA ZA ODLUKOM U SKLADU S ČLANKOM 218. STAVKOM 9. UFEU-a

               Člankom 218. stavkom 9. UFEU-a predviđa se da „Vijeće na prijedlog Komisije (...) donosi odluku kojom se (...) utvrđuju stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               U pogledu primjenjivosti članka 218. stavka 9. UFEU-a, navedeni se postupak mora poštovati nakon što se ispune uvjeti iz tog članka. Ti su uvjeti sljedeći: (a) predmetno je područje u nadležnosti Unije, (b) stajalište Unije izražava se u okviru tijela osnovanog na temelju međunarodnog sporazuma, ako je to tijelo zaduženo za donošenje (c) akata koji proizvode pravne učinke. U sudskoj praksi razjašnjeno je da članstvo Unije u odgovarajućem tijelu nije preduvjet za primjenu članka 218. stavka 9. UFEU-a.

               Kao što je u ovom slučaju očito, ne samo da su tehnička pravila za plovila unutarnje provedbe obuhvaćena nadležnošću Unije, već je EU i izvršio svoju nadležnost na temelju Direktive 2006/87/EZ i Direktive (EU) 2016/1629, a područje tehničkih pravila za plovila unutarnje provedbe većinom je uređeno zajedničkim pravilima Unije.

               I CESNI i CCNR ispunjavaju drugi kriterij, to jest tijela su osnovana na temelju međunarodnog sporazuma.

               Iako pravila koja donosi CESNI nisu sama po sebi obvezujuća, jasno je da će postati obvezujuća za članove CCNR-a nakon što CCNR izmijeni svoj zakonodavni okvir (Pravilnik o inspekcijskim pregledima brodova koji plove Rajnom) s upućivanjem na standard koji donese CESNI te nakon što taj standard postane obvezujući u okviru primjene Revidirane konvencije o plovidbi Rajnom. Ta pravila obvezuju članove CCNR-a na temelju Konvencije iz Mannheima od 17. listopada 1868.
                  2

               Osim toga, iz sudske prakse Suda Europske unije jasno je vidljivo da se neobvezujući akt međunarodne organizacije može smatrati „aktom koji proizvodi pravne učinke” za potrebe primjene članka 218. stavka 9. UFEU-a ako takav akt može presudno utjecati na sadržaj prava EU-a. Kako je prethodno objašnjeno, za sve izmjene Direktive (EU) 2006/87 mora se uzeti u obzir okvir koji se primjenjuje u skladu s Revidiranom konvencijom o plovidbi Rajnom.

               Tehnički standardi koje je donio CESNI uključeni su u Prilog II. Direktivi 2016/1629 i moraju se ažurirati donošenjem delegiranih akata.

               Stoga Vijeće mora donijeti odluku u skladu s člankom 218. stavkom 9. UFEU-a o utvrđivanju stajališta koje treba donijeti u ime Unije, prvo unutar CESNI-ja o donošenju standarda o tehničkim pravilima za plovila unutarnje provedbe, a zatim unutar CCNR-a o izmjenama RVIR-a u pogledu prijelaznih mehanizama.

               2017/0110 (NLE)

               Prijedlog

               ODLUKE VIJEĆA

               o stajalištu koje u ime Europske unije treba donijeti na Europskom odboru za izradu standarda unutarnje plovidbe (CESNI) i na plenarnoj sjednici Središnje komisije za plovidbu Rajnom (CCNR) o donošenju standarda za tehnička pravila za plovila unutarnje plovidbe i o izmjenama prijelaznih odredaba u vezi s tim plovilima

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. stavak 1., u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Mjerama Unije u sektoru unutarnje plovidbe trebala bi se nastojati osigurati ujednačenost u razvoju tehničkih pravila koja se primjenjuju u Uniji na plovila unutarnje plovidbe kojima je dopušteno ploviti unutarnjim plovidbenim putovima.

               (2)Očekuje se da će CCNR na plenarnoj sjednici 31. svibnja 2017. produljiti relevantne prijelazne odredbe do 6. listopada 2018.

               (3)Europski odbor za izradu standarda unutarnje plovidbe (CESNI) osnovan je 3. lipnja 2015. u okviru Središnje komisije za plovidbu Rajnom (CCNR) radi razvoja tehničkih standarda za unutarnje plovne putove u različitim područjima, posebno u pogledu plovila, informacijske tehnologije i posade.

               (4)Očekuje se da će CESNI na sastanku 6. srpnja 2017. donijeti standard koji se odnosi na tehnička pravila za plovila unutarnje plovidbe.

               (5)Prijelaznim odredbama RVIR-a trenutačno je obuhvaćeno osam posebnih tehničkih pravila navedenih u Pravilniku o pregledima plovila koja plove Rajnom (RVIR) na temelju okvira CCNR-a. Primjena prijelaznih odredaba RVIR-a produžena je uslijed moratorija. To produljenje istječe 30. studenoga 2017. Direktivom 2006/87/EZ Europskog parlamenta i Vijeća osigurava se da se svjedodžbe Unije za unutarnju plovidbu izdaju za plovila koja su u skladu s tehničkim pravilima za plovila unutarnje plovidbe utvrđenima u Prilogu II. toj Direktivi, za koja je utvrđena ekvivalentnost s tehničkim pravilima utvrđenima u primjeni Revidirane konvencije o plovidbi Rajnom. Štoviše, te su prijelazne odredbe dio standarda ES-TRIN 2015/1 koji se primjenjuje u skladu s Prilogom II. Direktivi (EU) 2016/1629.

               (6)Kako bi se osigurao kontinuitet postojećih pravila i zahtjeva iz standarda ES-TRIN 2017/1, predlaže se produljenje primjene prijelaznih odredaba RVIR-a uključenih u moratorij do 6. listopada 2018.

               (7)Standardom koji će donijeti CESNI utvrđuju se jedinstvena tehnička pravila potrebna radi osiguranja sigurnosti plovila unutarnje plovidbe. Taj standard uključuje odredbe u pogledu brodogradnje, opremanja plovila unutarnje plovidbe i opreme za ta plovila, posebne odredbe u pogledu određenih kategorija plovila kao što su putnički brodovi, potiskivani konvoji i kontejnerski brodovi, odredbe u pogledu opreme za sustav automatske identifikacije, odredbe u pogledu identifikacije plovila, obrazaca svjedodžbi i upisnika, prijelazne odredbe te upute za primjenu tehničkog standarda.

               (8)Direktiva (EU) 2016/1629 Europskog parlamenta i Vijeća
                  3
               , kojom se s učinkom od 7. listopada 2018. izvan snage stavlja Direktiva 2006/87/EZ Europskog parlamenta i Vijeća
                  4
               , u svojem se Prilogu II. izravno upućuje na tehnička pravila za plovila kako su predviđena u standardu ES-TRIN 2015/1. Komisija je ovlaštena za ažuriranje tog upućivanja u Prilogu II. na najnoviju verziju standarda ES-TRIN i utvrđivanje datuma njegove primjene.

               (9)Stoga će standard o tehničkim pravilima za plovila unutarnje plovidbe koji treba donijeti u CESNI-ju utjecati na Direktivu

                  (EU)

                2016/1629.

               (10)Unija nije članica CCNR-a ni CESNI-ja. Stoga je potrebno da Vijeće ovlasti države članice za izražavanje stajališta Unije u pogledu donošenja standarda o tehničkim pravilima za plovila na unutarnjim plovnim putovima i prijelaznih odredaba u vezi s tim plovilima,

               DONIJELO JE OVU ODLUKU:

               Članak 1.

               1.Stajalište koje treba donijeti u ime Europske unije na plenarnoj sjednici Središnje komisije za plovidbu Rajnom (CCNR) 31. svibnja 2017. jest pristati na produljenje moratorija za prijelazne odredbe za sljedećih osam tehničkih pravila najmanje do 6. listopada 2018.:

               (a)ugradnja i mjerenje odušnika i spojeva spremnika goriva;

               (b)najviša dopuštena razina buke za brodove u stanju mirovanja, najveća dopuštena razina zvučnog tlaka u strojarnici, zvučni tlak koji plovilo proizvodi na kormilarskom mjestu, buka i vibracije u stambenim prostorima;

               (c)primjena europske norme na čamce;

               (d)pločica proizvođača, sigurnosni uređaji, brodska dokumentacija za dizalice;

               (e)putovi za napuštanje na putničkim plovilima, a koji ne prolaze kroz kuhinju;

               (f)pravila za pogonski sustav putničkih plovila;

               (g)pravila za sustav upozoravanja zapovjednika i posade putničkih plovila;

               (h)pravila za električne instalacije.

               2.Stajalište koje treba donijeti u ime Europske unije na sastanku Europskog odbora za izradu standarda unutarnje plovidbe (CESNI) 6. srpnja 2017.: pristati na donošenje europskog standarda kojim se utvrđuju tehnička pravila za plovila unutarnje plovidbe (standard ES-TRIN) 2017/1.

               Članak 2.

               1.Države članice izražavaju stajalište Unije kako je navedeno u članku 1. stavku 1., djelujući zajednički u interesu Unije.

               2.Države članice koje su članice CCNR-a izražavaju stajalište Unije kako je navedeno u članku 1. stavku 2., djelujući zajednički u interesu Unije.

               Članak 3.

               Manje izmjene stajališta navedenih u članku 1. mogu se dogovoriti bez daljnje odluke Vijeća.

               Članak 4.

               Ova je Odluka upućena državama članicama.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 307, 25.11.2015., str. 25.

                     (2)
                  Revidirana konvencija o plovidbi Rajnom od 17. listopada 1868. kako je izmijenjena 20. studenoga 1963.

                     (3)
                  Direktiva (EU) 2016/1629 Europskog parlamenta i Vijeća od 14. rujna 2016. o utvrđivanju tehničkih pravila za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ (SL L 252, 16.9.2016., str. 118).

                     (4)
                  Direktiva 2006/87/EZ Europskog parlamenta i Vijeća od 12. prosinca 2006. o utvrđivanju tehničkih pravila za plovila unutarnje plovidbe i stavljanju izvan snage Direktive Vijeća 82/714/EEZ (

                     SL L 389, 30.12.2006., str. 1.

                  ).


               EUROPSKA KOMISIJA
            Bruxelles, 14.9.2015.
            COM(2015) 437 final
            2015/0197(NLE)
            Prijedlog
            ODLUKE VIJEĆA
            o potpisivanju, u ime Unije, i privremenoj primjeni Sporazuma između Europske unije i Republike Perua o ukidanju viza za kratkotrajni boravak

               OBRAZLOŽENJE

               1.KONTEKST PRIJEDLOGA

               U Uredbi Vijeća (EZ) br. 539/2001
                  1
                navedene su treće zemlje čiji državljani pri prelasku vanjskih granica država članica moraju imati vizu i zemlje čiji su državljani izuzeti od tog zahtjeva. Uredba (EZ) br. 539/2001 primjenjuje se u svim državama članicama, osim Irske i Ujedinjene Kraljevine.

               Uredbom (EU) br. 509/2014 Europskog parlamenta i Vijeća
                  2
                izmijenjena je Uredba (EZ) br. 539/2001 tako što je 19 zemalja prebačeno u Prilog II., u kojem se nalazi popis trećih zemalja čiji su državljani izuzeti od obveze posjedovanja vize. Tih su 19 zemalja sljedeće: Dominika, Grenada, Kiribati, Kolumbija, Maršalovi Otoci, Mikronezija, Nauru, Palau, Peru, Salomonovi Otoci, Samoa, Sveta Lucija, Sveti Vincent i Grenadini, Timor-Leste, Tonga, Trinidad i Tobago, Tuvalu, Ujedinjeni Arapski Emirati i Vanuatu. Uz upućivanje na svaku od tih zemalja u Prilogu II. navedena je sljedeća bilješka: „izuzeće od obveze posjedovanja vize primjenjuje se od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom”.

               Uredba (EU) br. 509/2014 donesena je 20. svibnja 2014. te je stupila na snagu 9. lipnja 2014. Prvi sporazumi o ukidanju viza potpisani su 6. svibnja 2015. (Ujedinjeni Arapski Emirati), 26. svibnja 2015. (Timor-Leste) i 28. svibnja 2015. (Dominika, Grenada, Samoa, Sveta Lucija, Sveti Vincent i Grenadini, Trinidad i Tobago te Vanuatu) i privremeno se primjenjuju od datuma potpisivanja do njihova stupanja na snagu.

               U skladu s uvodnom izjavom 5. Uredbe (EU) br. 509/2014 i zajedničkom izjavom izdanom u trenutku donošenja, na Kolumbiju i Peru primjenjivao se poseban postupak u okviru kojeg se zahtijevalo daljnje ocjenjivanje tih zemalja u odnosu na relevantne kriterije prije nego što Komisija Vijeću dostavi preporuke za odluke o odobrenju otvaranja pregovora o sporazumima o ukidanju viza s tim dvjema zemljama. U listopadu 2014. Komisija je donijela izvješće
                  3
                u kojem se daje široka ocjena stanja u Peruu u odnosu na kriterije navedene u članku 1. Uredbe (EZ) br. 539/2001 kako je izmijenjena Uredbom (EU) br. 509/2014, a usporedno s time doneseno je i izvješće o Kolumbiji
                  4
               . U izvješću su analizirani podaci i novosti u područjima migracije i mobilnosti (schengenske vize, zakonita migracija, nezakonita migracija, sigurnost putnih isprava i prijevare), kriminala i sigurnosti, gospodarstva, trgovine i turizma, vanjskih odnosa i ljudskih prava, regionalne usklađenosti i reciprociteta. Ocijenjeni su i scenariji rizika do kojih bi moglo doći nakon liberalizacije viznog režima. Komisija je zaključila da je znatno poboljšanje gospodarskog i društvenog stanja u Peruu posljednjih godina dovoljan razlog da se Peruancima odobri ulazak na područje država članica bez vize. Smatralo se da se rizici povezani s liberalizacijom viznog režima mogu svladati, među ostalim, pojačanom suradnjom pri vraćanju i pravilno provedenim graničnim kontrolama. Osim toga, sporazum o ukidanju viza sadržava potrebne zaštitne mjere za suspendiranje primjene sporazuma ili njegovo raskidanje ako to bude potrebno kako bi se izbjegli sigurnosni ili migracijski rizici za Uniju.

               U ožujku 2015. Komisija je Vijeću dostavila preporuku da je ovlasti za početak pregovora o sporazumima o ukidanju viza s Kolumbijom i Peruom
                  5
               . Vijeće je 19. svibnja 2015. Komisiji dostavilo pregovaračke smjernice. Pregovori s Peruom otvoreni su 20. svibnja 2015. u Bruxellesu. Tijekom tog sastanka mogao se revidirati cijeli tekst nacrta, predloženo je nekoliko izmjena i postignut je dogovor o svim aspektima. Narednih je dana dodana manja izmjena.

               Glavni su pregovarači parafirali sporazum 9. lipnja 2015. Službena svečanost održana je na marginama sastanka na vrhu EU-a i CELAC-a 10. lipnja 2015. Tekst sporazuma dostavljen je državama članicama 27. svibnja 2015., a dodatne informacije pružene su tijekom sastanka Radne skupine za vize u okviru Vijeća koji je održan 15. lipnja 2015.

               2.PRAVNA OSNOVA

               Sa strane Unije, pravna je osnova sporazuma članak 77. stavak 2. točka (a) Ugovora o funkcioniranju Europske unije (UFEU), u vezi s njegovim člankom 218.

               Priloženi prijedlog predstavlja pravni instrument za potpisivanje sporazuma. Vijeće o tome odlučuje kvalificiranom većinom.

               Uzimajući u obzir činjenicu da će Peru brzo moći dovršiti svoj interni postupak ratifikacije, prijedlogom odluke o potpisivanju utvrđuje se privremena primjena sporazuma od dana nakon datuma njegova potpisivanja u skladu s člankom 218. stavkom 5. UFEU-a. Uzimajući u obzir da je prije sklapanja sporazuma potrebna suglasnost Europskog parlamenta, Komisija će obavijestiti Europski parlament o privremenoj primjeni sporazuma.

               3.ISHOD PREGOVORA

               Komisija smatra da su ciljevi koje je Vijeće postavilo u svojim pregovaračkim smjernicama postignuti i da je nacrt sporazuma o ukidanju viza prihvatljiv za Uniju.

               Njegov konačan sadržaj može se sažeti kako slijedi:

               Svrha

               Sporazumom se građanima Europske unije i građanima Perua omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana.

               Kako bi se osiguralo jednako postupanje prema svim građanima EU-a, u sporazum je uključena odredba prema kojoj Peru može suspendirati primjenu sporazuma ili ga raskinuti samo u odnosu na sve države članice Europske unije te da i Unija može suspendirati primjenu sporazuma ili ga raskinuti samo u odnosu na sve države članice.

               Posebni položaj Ujedinjene Kraljevine i Irske prikazan je u preambuli.

               Područje primjene

               Ukidanjem viza obuhvaćene su sve kategorije osoba (nositelji običnih, diplomatskih, službenih i posebnih putovnica) čija svrha putovanja ne uključuje obavljanje plaćene aktivnosti. Svaka država članica i Peru mogu za tu kategoriju uvesti obvezu posjedovanja vize za građane druge stranke u skladu s primjenjivim pravom Unije ili nacionalnim pravom. Kako bi se osigurala usklađena provedba, sporazumu je priložena zajednička izjava o tumačenju kategorije osoba koje putuju u svrhu obavljanja plaćene aktivnosti.

               Trajanje boravka

               Sporazumom se građanima Europske unije i građanima Perua omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana. Zajednička izjava o tumačenju tog razdoblja od 90 dana u bilo kojem razdoblju od 180 dana priložena je sporazumu.

               Sporazumom se uzima u obzir položaj država članica koje još ne primjenjuju u cijelosti schengensku pravnu stečevinu. Sve dok nisu dio schengenskog prostora bez unutarnjih granica, ukidanjem viza državljani Perua stječu pravo boravka od 90 dana u bilo kojem razdoblju od 180 dana na području svake od tih država članica (trenutačno su to Bugarska, Hrvatska, Cipar i Rumunjska), neovisno o razdoblju izračunatom za cijeli schengenski prostor.

               Teritorijalna primjena

               Sporazum sadržava odredbe o njegovoj teritorijalnoj primjeni: u slučaju Francuske i Nizozemske, ukidanjem viza državljani Perua imali bi pravo na boravak samo na europskim područjima tih država članica.

               Izjave

               Osim prethodno spomenutih zajedničkih izjava, sporazumu su priložene još četiri zajedničke izjave:

               –o pridruživanju Norveške, Islanda, Švicarske i Lihtenštajna provedbi, primjeni i razvoju schengenske pravne stečevine,

               –o potpunom širenju informacija o sadržaju i posljedicama sporazuma o ukidanju viza i povezanim pitanjima, kao što su uvjeti ulaska,

               –o uvođenju biometrijskih putovnica u Republici Peruu, uz izjavu da se Peru obvezuje da će najkasnije do 31. prosinca 2015. početi izdavati biometrijske putovnice te da neuvođenje biometrijskih putovnica do tog datuma predstavlja dovoljan razlog za suspendiranje primjene sporazuma, te

               –o suradnji u području nezakonite migracije. Tom se izjavom podsjeća na obvezu u skladu s člankom 49. stavkom 3. Sporazuma o političkom dijalogu i suradnji između Unije i Andske zajednice u odnosu na ponovni prihvat njihovih nezakonitih migranata. Stranke će pomno pratiti tu obvezu i suglasne su sklopiti sporazum o ponovnom prihvatu na zahtjev bilo koje stranke, posebno u slučaju povećanja nezakonite migracije te u slučaju problema u pogledu ponovnog prihvata nezakonitih migranata. Ako zahtijevani sporazum o ponovnom prihvatu ne bude sklopljen, to će predstavljati dovoljan razlog za suspendiranje primjene sporazuma.

               4.ZAKLJUČAK

               S obzirom na prethodno navedene rezultate, Komisija predlaže Vijeću da

               –odluči o potpisivanju sporazuma u ime Unije i ovlasti predsjednika Vijeća da odredi osobu ili osobe koje će biti ovlaštene za potpisivanje sporazuma u ime Unije,

               –odobri privremenu primjenu sporazuma do njegova stupanja na snagu.

               2015/0197 (NLE)

               Prijedlog

               ODLUKE VIJEĆA

               o potpisivanju, u ime Unije, i privremenoj primjeni Sporazuma između Europske unije i Republike Perua o ukidanju viza za kratkotrajni boravak

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,

               uzimajući u obzir prijedlog Europske komisije,

               budući da:

               (1)Uredbom (EU) br. 509/2014 Europskog parlamenta i Vijeća
                  6
                upućivanje na Peru prebačeno je iz Priloga I. u Prilog II. Uredbi Vijeća (EZ) br. 539/2001
                  7
               .

               (2)Uz upućivanje na tu zemlju navedena je sljedeća bilješka: „izuzeće od obveze posjedovanja vize primjenjuje se od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom”.

               (3)U skladu s uvodnom izjavom 5. Uredbe (EU) br. 509/2014, Komisija je ocijenila stanje u Peruu s obzirom na kriterije navedene u toj Uredbi. Komisija je 29. listopada 2014. donijela izvješće u kojem se zaključuje da je znatno poboljšanje gospodarskog i društvenog stanja u Peruu posljednjih godina dovoljan razlog da se peruanski državljani izuzmu od obveze posjedovanja vize kada putuju na područje država članica.

               (4)Vijeće je odlukom od 19. svibnja 2015. ovlastilo Komisiju da pregovara o sporazumu između Europske unije i Perua o ukidanju viza za kratkotrajni boravak. Pregovori o sporazumu započeli su 20. svibnja 2015. i ubrzo su bili finalizirani.

               (5)Sporazum, koji je parafiran 9. lipnja 2015., trebalo bi potpisati, a priložene bi izjave trebalo odobriti. Sporazum bi se trebao primjenjivati privremeno, do završetka postupaka za njegovo formalno sklapanje.

               (6)U skladu s Protokolom o stajalištu Ujedinjene Kraljevine i Irske s obzirom na područje slobode, sigurnosti i pravde te Protokolom o schengenskoj pravnoj stečevini, koji su uključeni u okvir Europske unije i priloženi Ugovoru o Europskoj uniji i Ugovoru o funkcioniranju Europske unije, te potvrđujući da se odredbe Sporazuma ne primjenjuju na Ujedinjenu Kraljevinu i Irsku,

               DONIJELO JE SLJEDEĆU ODLUKU:

               Članak 1.

               Potpisivanje Sporazuma između Europske unije i Republike Perua o ukidanju viza za kratkotrajni boravak (dalje u tekstu Sporazum) odobrava se u ime Unije, podložno njegovu sklapanju.

               Tekst Sporazuma priložen je ovoj Odluci.

               Članak 2.

               Izjave priložene ovoj Odluci odobravaju se u ime Unije.

               Članak 3.

               Predsjednik Vijeća ovime se ovlašćuje da odredi osobu ili osobe koje će biti ovlaštene za potpisivanje Sporazuma u ime Unije, podložno njegovu sklapanju.

               Članak 4.

               Sporazum se privremeno primjenjuje od dana nakon datuma njegova potpisivanja do završetka postupaka za njegovo sklapanje.

               Sastavljeno u Bruxellesu

                     Za Vijeće

                     Predsjednik

                     (1)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.)

                     (2)
                  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.)

                     (3)
                  COM (2014) 663, 29.10.2014.

                     (4)
                  COM (2014) 665, 29.10.2014.

                     (5)
                  COM (2015) 119, 11.3.2015.

                     (6)
                  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.).

                     (7)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.).

    ---documentbreak---

               EUROPSKA KOMISIJA
            Bruxelles, 14.9.2015.
            COM(2015) 437 final
            PRILOG

            Prijedlogu Odluke Vijeća
            o potpisivanju, u ime Unije, i privremenoj primjeni Sporazuma između Europske unije i Republike Perua o ukidanju viza za kratkotrajni boravak

               PRILOG

               Prijedlogu Odluke Vijeća

               o potpisivanju, u ime Unije, i privremenoj primjeni Sporazuma između Europske unije i Republike Perua o ukidanju viza za kratkotrajni boravak

               SPORAZUM

               između Europske unije i Republike Perua o ukidanju viza za kratkotrajni boravak

               EUROPSKA UNIJA, dalje u tekstu „Unija” ili „EU”, i

               REPUBLIKA PERU, dalje u tekstu „Peru”,

               dalje u tekstu zajednički „ugovorne stranke”,

               U CILJU daljnjeg razvoja prijateljskih odnosa između ugovornih stranaka i u želji olakšanja putovanja osiguravanjem ulaska i kratkotrajnog boravka bez viza za svoje građane,

               UZIMAJUĆI U OBZIR Uredbu (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva
                  1
               , među ostalim, premještanjem 19 trećih zemalja, uključujući Peru, na popis trećih zemalja čiji su državljani izuzeti od obveze posjedovanja vize za kratkotrajni boravak u državama članicama,

               IMAJUĆI NA UMU da se u članku 1. Uredbe (EU) br. 509/2014 navodi da se za tih 19 zemalja izuzeće od obveze posjedovanja vize primjenjuje od dana stupanja na snagu sporazuma o izuzeću od obveze posjedovanja vize koji se treba sklopiti s Unijom,

               ŽELEĆI zaštititi načelo jednakog postupanja prema svim građanima EU-a,

               UZIMAJUĆI U OBZIR činjenicu da osobe koje putuju u svrhu obavljanja plaćene aktivnosti tijekom svojeg kratkotrajnog boravka nisu obuhvaćene ovim Sporazumom pa se stoga na tu kategoriju i dalje primjenjuju odgovarajuća pravila iz prava Unije i nacionalnog prava država članica te nacionalnog prava Perua o obvezi posjedovanja vize ili o izuzeću od te obveze i o pristupu zapošljavanju,

               UZIMAJUĆI U OBZIR Protokol o stajalištu Ujedinjene Kraljevine i Irske s obzirom na područje slobode, sigurnosti i pravde i Protokol o schengenskoj pravnoj stečevini uključenoj u okvir Europske unije, koji su priloženi Ugovoru o Europskoj uniji i Ugovoru o funkcioniranju Europske unije, te potvrđujući da se odredbe ovog Sporazuma ne primjenjuju na Ujedinjenu Kraljevinu i Irsku,

               SPORAZUMJELE SU SE KAKO SLIJEDI:

               ČLANAK 1.

               Svrha

               Ovim se Sporazumom građanima Europske unije i građanima Perua omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana.

               ČLANAK 2.

               Definicije

               Za potrebe ovog Sporazuma:

               (a)
                     „država članica” znači bilo koja država članica Unije, osim Ujedinjene Kraljevine i Irske;

               (b)
                     „građanin Unije” znači državljanin države članice kako je definirana u točki (a);

               (c)
                     „građanin Perua” znači državljanin Perua;

               (d)
                     „schengenski prostor“ znači prostor bez unutarnjih granica koji se sastoji od područja država članica iz točke (a) koje u cijelosti primjenjuju schengensku pravnu stečevinu;

               ČLANAK 3.

               Područje primjene

               1.
                     Građani Unije koji imaju valjanu običnu, diplomatsku, službenu ili posebnu putovnicu koju je izdala neka od država članica mogu bez vize ući na područje Perua i na njemu boraviti tijekom razdoblja boravka kako je definirano u članku 4. stavku 1.

               Građani Perua koji imaju valjanu običnu, diplomatsku, službenu ili posebnu putovnicu koju je izdao Peru mogu bez vize ući na područje država članica i na njemu boraviti tijekom razdoblja boravka kako je definirano u članku 4. stavku 2.

               2.
                     Stavak 1. ovog članka ne primjenjuje se na osobe koje putuju u svrhu obavljanja plaćene aktivnosti.

               Za tu kategoriju osoba svaka država članica može zasebno uvesti obvezu posjedovanja vize za građane Perua ili je može ukinuti u skladu s člankom 4. stavkom 3. Uredbe Vijeća (EZ) br. 539/2001
                  2
               .

               Peru može za tu kategoriju osoba donijeti odluku o obvezi posjedovanja vize ili o njezinu ukidanju za građane svake države članice zasebno u skladu sa svojim nacionalnim pravom.

               3.
                     Ukidanje viza predviđeno ovim Sporazumom primjenjuje se ne dovodeći u pitanje propise ugovornih stranaka u vezi s uvjetima za ulazak i kratkotrajni boravak. Države članice i Peru zadržavaju pravo odbiti ulazak i kratkotrajni boravak na svojim područjima ako nije ispunjen jedan od tih uvjeta ili više njih.

               4.
                     Ukidanje viza primjenjuje se bez obzira na vrstu prijevoza kojim se koristi za prelazak granica ugovornih stranaka.

               5.
                     Pitanja koja nisu obuhvaćena ovim Sporazumom uređena su pravom Unije, nacionalnim pravom država članica i nacionalnim pravom Perua.

               ČLANAK 4.

               Trajanje boravka

               1.
                     Građani Unije mogu boraviti na području Perua najviše 90 dana u bilo kojem razdoblju od 180 dana.

               2.
                     Građani Perua mogu boraviti na području država članica koje u cijelosti primjenjuju schengensku pravnu stečevinu najviše 90 dana u bilo kojem razdoblju od 180 dana. To razdoblje izračunava se neovisno o bilo kojem boravku u državi članici koja još ne primjenjuje u cijelosti schengensku pravnu stečevinu.

               Građani Perua mogu boraviti najviše 90 dana u bilo kojem razdoblju od 180 dana na području svake države članice koja još ne primjenjuje u cijelosti schengensku pravnu stečevinu, neovisno o razdoblju boravka izračunatom za područje država članica koje u cijelosti primjenjuju schengensku pravnu stečevinu.

               3.
                     Ovim se Sporazumom ne utječe na mogućnost Perua i država članica da produlje razdoblje boravka na više od 90 dana u skladu sa svojim nacionalnim pravom i pravom Unije.

               ČLANAK 5.

               Teritorijalna primjena

               1.
                     U pogledu Francuske Republike ovaj Sporazum primjenjuje se samo na europsko područje Francuske Republike.

               2.
                     U pogledu Kraljevine Nizozemske ovaj Sporazum primjenjuje se samo na europsko područje Kraljevine Nizozemske.

               ČLANAK 6.

               Zajednički odbor za upravljanje Sporazumom

               1.
                     Ugovorne stranke osnivaju Zajednički odbor stručnjaka (dalje u tekstu „Odbor”) koji se sastoji od predstavnika Unije i predstavnika Perua. Uniju predstavlja Europska komisija.

               2.
                     Odbor, među ostalim, ima sljedeće zadaće:

               (a)
                     praćenje provedbe ovog Sporazuma;

               (b)
                     predlaganje izmjena ili dopuna ovog Sporazuma;

               (c)
                     rješavanje sporova koji proizlaze iz tumačenja ili primjene ovog Sporazuma.

               3.
                     Odbor se sastaje prema potrebi, na zahtjev jedne od ugovornih stranaka.

               4.
                     Odbor donosi svoj poslovnik.

               ČLANAK 7.

               Odnos između ovog Sporazuma i postojećih bilateralnih sporazuma o ukidanju viza
                  između država članica i Perua

               Ovaj Sporazum ima prednost pred svim bilateralnim sporazumima ili dogovorima sklopljenima između pojedinih država članica i Perua ako se njima uređuju pitanja obuhvaćena područjem primjene ovog Sporazuma.

               ČLANAK 8.

               Završne odredbe

               1.
                     Ugovorne stranke ratificiraju ili odobravaju ovaj Sporazum u skladu sa svojim unutarnjim postupcima te Sporazum stupa na snagu prvog dana drugog mjeseca nakon kasnijeg od dva datuma na koje ugovorne stranke jedna drugu obavijeste da su navedeni postupci završeni.

               Ovaj se Sporazum primjenjuje privremeno od dana nakon datuma njegova potpisivanja.

               2.
                     Ovaj se Sporazum sklapa na neodređeno vrijeme, osim ako se raskine u skladu sa stavkom 5.

               3.
                     Ovaj se Sporazum može izmijeniti pisanim sporazumom ugovornih stranaka. Izmjene stupaju na snagu nakon što ugovorne stranke jedna drugu obavijeste o završetku svojih unutarnjih postupaka potrebnih u tu svrhu.

               4.
                     Svaka ugovorna stranka može u cijelosti ili djelomično suspendirati primjenu ovog Sporazuma, posebno zbog javnog poretka, zaštite nacionalne sigurnosti ili zaštite javnog zdravlja, nezakonite imigracije ili nakon što bilo koja od ugovornih stranaka ponovno uvede obvezu posjedovanja vize. Odluka o suspenziji priopćuje se drugoj ugovornoj stranci najkasnije dva mjeseca prije njezina planiranog stupanja na snagu. Ako prestanu postojati razlozi za tu suspenziju, ugovorna stranka koja je suspendirala primjenu ovog Sporazuma odmah obavješćuje drugu ugovornu stranku te ukida suspenziju.

               5.
                     Svaka ugovorna stranka može raskinuti ovaj Sporazum pisanom obaviješću drugoj ugovornoj stranci. Ovaj Sporazum prestaje važiti 90 dana od dana takve obavijesti.

               6.
                     Peru može suspendirati primjenu ovog Sporazuma ili ga raskinuti samo u odnosu na sve države članice Unije.

               7.
                     Unija može suspendirati primjenu ovog Sporazuma ili ga raskinuti samo u odnosu na sve svoje države članice.

               Sastavljeno u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               ZAJEDNIČKA IZJAVA U POGLEDU ISLANDA, NORVEŠKE, ŠVICARSKE I LIHTENŠTAJNA

               Ugovorne stranke primaju na znanje bliski odnos između Europske unije i Norveške, Islanda, Švicarske i Lihtenštajna, posebno na temelju sporazumâ od 18. svibnja 1999. i 26. listopada 2004. o pridruživanju navedenih zemalja provedbi, primjeni i razvoju schengenske pravne stečevine.

               U takvim je okolnostima poželjno da tijela Norveške, Islanda, Švicarske i Lihtenštajna, s jedne strane, i Perua, s druge strane, bez odgode sklope bilateralne sporazume o ukidanju viza za kratkotrajni boravak pod sličnim uvjetima kao u ovom Sporazumu.

               ZAJEDNIČKA IZJAVA O TUMAČENJU KATEGORIJE OSOBA KOJE PUTUJU U SVRHU OBAVLJANJA PLAĆENE AKTIVNOSTI, KAKO JE PREDVIĐENO U ČLANKU 3. STAVKU 2. OVOG SPORAZUMA

               Želeći osigurati zajedničko tumačenje, ugovorne stranke suglasne su da, za potrebe ovog Sporazuma, kategorija osoba koje obavljaju plaćenu aktivnost obuhvaća osobe koje ulaze na područje druge ugovorne stranke u svrhu obavljanja plaćenog zanimanja ili plaćene aktivnosti kao zaposlenik ili pružatelj usluga.

               Ta kategorija ne bi trebala obuhvaćati:

               –
                     poslovne ljude, tj. osobe koje putuju za potrebe poslovanja (a nisu zaposlene u zemlji druge ugovorne stranke),

               –
                     sportaše ili umjetnike koji obavljaju aktivnost na ad hoc osnovi,

               –
                     novinare koje su poslali mediji iz njihove zemlje boravišta, i

               –
                     pripravnike premještene unutar poduzeća.

               Provedbu ove izjave nadzire Zajednički odbor u okviru svojih nadležnosti na temelju članka 6. ovog Sporazuma te on može predložiti izmjene ako to na temelju iskustava ugovornih stranaka smatra potrebnim.

               Ovom izjavom ne dovodi se u pitanje definicija kategorija putnika u nacionalnom pravu Perua u svrhu ulaska, izlaska, provoza i boravka na području Perua.

               ZAJEDNIČKA IZJAVA O TUMAČENJU RAZDOBLJA OD 90 DANA
                  U BILO KOJEM RAZDOBLJU OD 180 DANA KAKO JE NAVEDENO U ČLANKU 4. OVOG SPORAZUMA

               Ugovorne stranke suglasne su da razdoblje od najviše 90 dana u bilo kojem razdoblju od 180 dana, kako je predviđeno člankom 4. ovog Sporazuma, znači neprekidni posjet ili nekoliko uzastopnih posjeta čije ukupno trajanje ne premašuje 90 dana u bilo kojem razdoblju od 180 dana.

               Pojam „bilo koji” podrazumijeva primjenu pomičnog referentnog razdoblja od 180 dana, analizirajući unatrag svaki dan boravka u prethodnom razdoblju od 180 dana, kako bi se provjerilo poštuje li se i dalje zahtjev boravka od najviše 90 dana u bilo kojem razdoblju od 180 dana. Među ostalim, to znači da se u slučaju odsutnosti u neprekinutom razdoblju od 90 dana dozvoljava novi boravak u trajanju do 90 dana.

               ZAJEDNIČKA IZJAVA O OBAVJEŠĆIVANJU GRAĐANA
                  O SPORAZUMU O UKIDANJU VIZA

               Prepoznajući važnost transparentnosti za građane Europske unije i građane Perua, ugovorne stranke suglasne su osigurati potpuno širenje informacija o sadržaju i posljedicama sporazuma o ukidanju viza i povezanim pitanjima, kao što su uvjeti ulaska.

               ZAJEDNIČKA IZJAVA O UVOĐENJU BIOMETRIJSKIH PUTOVNICA U REPUBLICI PERUU

               Republika Peru kao ugovorna stranka izjavljuje da je sklopila ugovor o izradi biometrijskih putovnica i obvezuje se da će najkasnije do 31. prosinca 2015. svojim građanima početi izdavati biometrijske putovnice. Te će putovnice u potpunosti ispunjavati zahtjeve ICAO-a utvrđene u dokumentu ICAO-a br. 9303.

               Ugovorne stranke suglasne su da neuvođenje biometrijskih putovnica do 31. prosinca 2015. predstavlja dovoljan razlog za suspenziju primjene ovog Sporazuma u skladu s postupcima iz članka 8. stavka 4.

               ZAJEDNIČKA IZJAVA O SURADNJI U POGLEDU NEZAKONITE MIGRACIJE

               Ugovorne stranke podsjećaju da su, u skladu s člankom 49. stavkom 3. Sporazuma o političkom dijalogu i suradnji između Europske zajednice i njezinih država članica, s jedne strane, i Andske zajednice i njezinih država članica, s druge strane, stranke suglasne ponovno prihvatiti svoje nezakonite migrante.

               Ugovorne stranke pomno će pratiti tu obvezu. Na zahtjev jedne od stranaka, a posebno u slučaju povećanja nezakonite migracije i problema u pogledu ponovnog prihvata nezakonitih migranata nakon stupanja na snagu sporazuma o ukidanju viza za kratkotrajni boravak, ugovorne stranke suglasne su sklopiti sporazum kojim se uređuju posebne obveze obiju stranaka u pogledu ponovnog prihvata.

               Ugovorne stranke suglasne su da izostanak sklapanja sporazuma o ponovnom prihvatu na zahtjev jedne od stranaka predstavlja dovoljan razlog za suspenziju primjene ovog Sporazuma u skladu s postupcima iz članka 8. stavka 4.

               _________________

                     (1)
                  SLEU L 149, 20.5.2014., str. 67.

                     (2)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SLEU L 81, 21.3.2001., str. 1.).